section_heading: Karijera
paragraph_text: Preissing je prve korake u hokeju na ledu ostvario još u srednjoj školi. U sezoni 1997./98. postaje član momčadi Green Bay Gamblers koja se natjecala u USHL-u. Prvotno je igrao na položaju napadača, ali tadašnji trener Gamblersa, Mark Osiecki, uspijeva ga preobraziti u braniča. S Gamblersima provodi dvije sezone pri čemu ostvaruje 76 bodova u 109 odigranih utakmica u regularnom dijelu sezona. U dva navrata igrao je i u doigravanju USHL-a pri čemu je prikupio 11 bodova u 10 odigranih utakmica. Godine 1999. odlazi na Koledž Colorado gdje provodi četiri sezone igrajući za hokejsku momčad koledža, Colorado Tigers, koja se natječe u WCHA-u koji je pak dio NCAA-a. Kao član Tigersa upisuje 154 nastupa u regularnom dijelu sezona pri čemu prikuplja 126 bodova. U posljednjoj sezoni bio je i kapetan Tigersa, a također je bio i jedan od finalista za nagradu Hobey Baker.<ref>